KIRJALLINEN KYSYMYS E-2810/01

esittäjä(t): Stavros Xarchakos (PPE-DE) komissiolle

(10. lokakuuta 2001)

Aihe: EU:n kulttuuripolitiikka

Komission koulutuksen ja kulttuurin pääosastossa työskentelee yleisesti kyvykkäitä vakinaisia, väliaikaisia ja ylimääräisiä toimihenkilöitä. Komissaari Reding on osoittanut, että hän on ottanut erityisesti asiakseen Euroopan kulttuuriperinnön suojelun, eikä hän ole vastuussa johtamansa pääosaston

henkilöstön ryhmittelystä ja rakenteesta, joka suurelta osin oli jo olemassa ennen kuin hän otti vastaan komissaarin tehtävänsä. Kuitenkin, huolimatta tehdyistä ponnisteluista, vallalla on tunne, että usein komissio käyttää aikansa jatkuvaan keskusteluun kulttuurin taloudellisista näkökohdista, ja jäsenvaltioiden kansoja yhdistävien yhteisten elementtien (tavat ja tottumukset, perinteet, historia, kielelliset erityispiirteet jne.) esiintuomiseen kiinnitetään hyvin vähän huomiota, vaikka tämä edistäisi mitä suurimmassa määrin eurooppalaisen kulttuuri-identiteetin esiintuomista.

Voisiko komissio kertoa, montako kansatieteilijää, historioitsijaa, arkeologia, yhteiskuntatieteilijää, antropologia ja kielitieteilijää koulutuksen ja kulttuurin pääosastossa työskentelee, ja mikä on näiden ammattialojen edustajien osuus suhteessa kyseisessä pääosastossa työskentelevien vakinaisten, väliaikaisten ja ylimääräisten toimihenkilöiden kokonaismäärään?

Edellytetäänkö koulutuksen ja kulttuurin pääosastoon värvättäviltä ylemmiltä toimihenkilöiltä, että heillä on oltava edellä mainittuihin aloihin liittyvä akateeminen tai ammatillinen tausta?

Viviane Redingin komission puolesta antama vastaus

(5. joulukuuta 2001)

Yhteisön toiminta kulttuuri-alalla on määritelty EY:n perustamissopimuksessa (tarkemmin sanottuna sen 151 artiklassa eli entisessä 128 artiklassa), jossa sen toimivalta ilmoitetaan seuraavasti:

- jäsenvaltioiden välisen kulttuuriyhteistyön rohkaiseminen

- jäsenvaltioiden toiminnan tukeminen ja täydentäminen (tarvittaessa rahoitustuen avulla) seuraavilla aloilla:

1. Euroopan kansojen kulttuurin ja historian tuntemuksen ja sitä koskevan tiedon levityksen parantaminen

2. Euroopan kannalta merkittävän kulttuuriperinnön säilyttäminen ja suojaaminen

3. muu kuin kaupallinen kulttuurivaihto

4. taiteellinen ja kirjallinen luova toiminta, audiovisuaalisen alan toiminta mukaan luettuna.

Komissio pyrkii näihin tavoitteisiin pääasiallisesti panemalla täytäntöön Kulttuuri 2000 -ohjelmaa (joka on perustettu Euroopan parlamentin ja neuvoston päätöksellä) ja tukemalla ja edistämällä kulttuurinäkökohtien pohdintaa eri aloilla.(1)

Komissio on täysin kykenevä toteuttamaan nämä tehtävät, joihin erityisesti Kulttuuri 2000 -ohjelman osalta kuuluu ohjelman moitteettoman täytäntöönpanon ja hallinnon varmistaminen.

Lisäksi komissio turvautuu ohjelman hallinnossa lähinnä hankkeiden valinnan ja arvioinnin aikana eri alojen asiantuntijoihin, jotka on valittu jäsenvaltioiden laatimilta listoilta.(2)

Lisäksi pyrkiessään edistämään kulttuurinäkökohtien pohdintaa komissio kuulee säännöllisesti kulttuurialan toimijoita laajalti koko Euroopasta. Komissio järjesti esimerkiksi 21. ja 22. marraskuuta 2001 Brysselissä foorumin kulttuuriyhteistyöstä Euroopassa.

(1) http:/europa.eu.int/comm/culture/index_en.html.

(2) Esimerkiksi kahden edellisen varainhoitovuoden (2000 ja 2001) aikana komissio käytti hyväkseen 120:n eri alojen asiantuntijan lausuntoja (esittävät taiteet, kuvataiteet, kirjallisuus, kirjallisuuden kääntäminen, kulttuuriperintö, kulttuurihistoria jne.).